DELEGIRANA UREDBA KOMISIJE (EU) 2019/905

z dne 13. marca 2019

o spremembi Delegirane uredbe (EU) 2018/2034 o načrtu za zavržke pri nekaterih vrstah pridnenega ribolova v severozahodnih vodah za obdobje 2019–2021

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) in zlasti člena 15(6) ter člena 18(1) in (3) Uredbe,

ob upoštevanju naslednjega:

(1) Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja ulova za vrste, za katere veljajo omejitve ulova.

(2) Za izvajanje obveznosti iztovarjanja člen 15(6) Uredbe (EU) št. 1380/2013 Komisijo pooblašča, da na podlagi skupnih priporočil, ki jih države članice pripravijo po posvetu z zadevnimi svetovalnimi sveti, z delegiranim aktom sprejme načrte za zavržke za začetno obdobje največ treh let z možnostjo podaljšanja za dodatna tri leta.

(3) Belgija, Španija, Francija, Irska, Nizozemska in Združeno kraljestvo imajo neposreden upravljalni interes za ribolov v severozahodnih vodah. Navedene države članice so 31. maja 2018 po posvetovanju s svetovalnim svetom za severozahodne vode in svetovalnim svetom za pelagične staleže Komisiji predložile novo skupno priporočilo o načrtu za zavržke pri nekaterih vrstah pridnenega ribolova v severozahodnih vodah za obdobje 2019–2021. Skupno priporočilo je bilo spremenjeno 30. avgusta 2018.

(4) Na podlagi navedenega skupnega priporočila je bil v Delegirani uredbi Komisije (EU) 2018/2034 (2) določen načrt za zavržke za pridneni ribolov v severozahodnih vodah za obdobje 2019–2021.

(5) Belgija, Španija, Francija, Irska, Nizozemska in Združeno kraljestvo so 14. novembra 2018 predložili novo skupno priporočilo, v katerem so predlagani trije popravki načrta za zavržke, ki ga je določila Delegirana uredba (EU) 2018/2034.

(6) V skladu s členom 18(2) Uredbe (EU) št. 1380/2013 mora Komisija olajšati sodelovanje med državami članicami, po potrebi z zagotavljanjem, da se od ustreznih znanstvenih teles pridobijo znanstveni prispevki. Pred sprejetjem Delegirane uredbe (EU) 2018/2034 so bili od ustreznih znanstvenih teles pridobljeni znanstveni prispevki, ki jih je pregledal Znanstveni, tehnični in gospodarski odbor za ribištvo (STECF). Novo skupno priporočilo predlaga popravke tehnične narave, ki jih zajema že pridobljeni znanstveni prispevek.

(7) Medinstitucionalni sporazum z dne 13. aprila 2016 o boljši pripravi zakonodaje v točki 28 določa, da se Komisija pred sprejetjem delegiranega akta posvetuje s strokovnjaki, ki jih imenuje vsaka država članica. Ukrepi, ki jih predlaga novo skupno priporočilo, so v skladu z mnenjem skupine strokovnjakov za ribištvo, ki jo sestavljajo predstavniki 28 držav članic, Komisije ter predstavnik Evropskega parlamenta kot opazovalec.

(8) Novo skupno priporočilo predlaga, da se popravi opredelitev pojma „ploskev Seltra“ iz Delegirane uredbe (EU) 2018/2034, saj navedena opredelitev ni v skladu s skupnim priporočilom z dne 31. maja 2018.

(9) Poleg tega predlaga črtanje zahteve po uporabi zelo selektivnih ribolovnih orodij za škampa, ulovljenega z vlečnimi mrežami s širilkami, ker je bila ta zahteva napačno vključena v skupno priporočilo z dne 31. maja 2018 in posledično v Delegirano uredbo (EU) 2018/2034.

(10) Novo skupno priporočilo predlaga tudi, da se pridneni ribolov kraljevske pokrovače izključi iz področja uporabe nekaterih tehničnih ukrepov, namenjenih izboljšanju selektivnosti v Irskem morju, saj skupno priporočilo z dne 31. maja 2018 in posledično Delegirana uredba (EU) 2018/2034 tega ribolova nista nameravala vključiti v področje uporabe navedenih tehničnih ukrepov.

(11) Delegirano uredbo (EU) 2018/2034 bi bilo zato treba ustrezno spremeniti.

(12) Ker ukrepi iz te uredbe neposredno vplivajo na načrtovanje ribolovne sezone plovil Unije in z njo povezane gospodarske dejavnosti, bi morala ta uredba začeti veljati takoj po objavi. Glede na to, da načrt za zavržke, določen z Delegirano uredbo (EU) 2018/2034, velja od 1. januarja 2019, bi bilo treba to uredbo uporabljati za nazaj od 1. januarja 2019 –

SPREJELA NASLEDNJO UREDBO:

Člen 1 Delegirana uredba (EU) 2018/2034 se spremeni: (1) v členu 2 se odstavek 2 nadomesti z naslednjim: „2. „Ploskev Seltra“ pomeni selektivno napravo: (a) z zgornjo ploskvijo z rombastimi mrežnimi očesi velikosti najmanj 270 mm ali zgornjo ploskvijo s kvadratastimi mrežnimi očesi velikosti najmanj 300 mm, nameščeno v razdelek s štirimi ploskvami, v ravnem delu vreče, (b) ki je dolga najmanj 3 metre, (c) nameščena največ 4 metre od zaporne vrvi ter (d) zajema celotno širino zgornje ploskve vlečne mreže (tj. od roba do roba).“; (2) v členu 3(1) se točka (d) nadomesti z naslednjim: „(d) škampa ( Nephrops norvegicus ), ki se lovi z vlečnimi mrežami s širilkami z velikostjo mrežnega očesa 80–110 mm v razdelku ICES 6a znotraj dvanajstih morskih milj od obale.“; (3) v členu 10(4) se drugi stavek nadomesti z naslednjim: „Ta določba se ne uporablja za plovila, pri katerih več kot 30 % ulova predstavlja škamp ali več kot 85 % ulova predstavlja kraljevska pokrovača.“

Člen 2 Ta uredba začne veljati dan po objavi v Uradnem listu Evropske unije. Uporablja se od 1. januarja 2019.

Ta uredba je v celoti zavezujoča in se neposredno uporablja v vseh državah članicah. V Bruslju, 13. marca 2019 Za Komisijo Predsednik Jean-Claude JUNCKER

(1) UL L 354, 28.12.2013, str. 22.

(2) Delegirana uredba Komisije (EU) 2018/2034 z dne 18. oktobra 2018 o načrtu za zavržke pri nekaterih vrstah pridnenega ribolova v severozahodnih vodah za obdobje 2019–2021 (UL L 327, 21.12.2018, str. 8).